
	      ÁFORM UM LAGASETNINGU
          – sbr. samþykkt ríkisstjórnar frá 10. mars 2017, 1.-4.  gr.

	Málsheiti og nr.
	 Innlend óháð smágreiðslumiðlun
	Ráðuneyti /verkefnisstjóri
	Forsætisráðuneytið

	Innleiðing EES-gerðar?
	☐ Já
☒ Nei

	Dags.
	27.6.2023


	A. Úrlausnarefni

	Forsaga máls og tilefni.  Traust og örugg greiðslumiðlun er ein undirstaða virkni hagkerfisins og efnahagslegrar velsældar. Rúmlega 90% innlendrar smágreiðslumiðlunar fer nú fram með greiðslukortum (debet- og kreditkortum), sem nýta erlenda innviði. Heimildargjöf og jöfnun innlendra debetkorta hefur á undanförnum árum nær alfarið færst úr landi, en hún fór áður um innlenda innviði. Heimildargjöf og jöfnun innlendra kreditkorta fer jafnframt um erlenda innviði. Þessi tilhögun rafrænnar greiðslumiðlunar er talin ógna þjóðaröryggi. Árið 2019 vakti Seðlabanki Íslands athygli stjórnvalda á þessari þróun og þeirri hættu sem fylgdi því að rafræn smágreiðslumiðlun innanlands yrði nær alfarið háð erlendum aðilum og innviðum. Var það ekki síst lærdómur af fjármálaáfallinu 2008, þar sem reyndi verulega á þessa innviði, sem lá til grundvallar því mati en heimildargjöf og jöfnun debetkortafærslna fór þá fram fyrir tilstilli innlendra innviða. Heimsfaraldur COVID-19 og stríðið í Úkraínu hafa enn frekar undirstrikað nauðsyn þess að hér á landi sé fyrir hendi rafræn smágreiðslulausn sem sé óháð erlendum aðilum og innviðum. Þróun í slíka átt, með hliðsjón af þjóðaröryggi, hefur jafnframt átt sér stað í nokkrum nágrannaríkjum Íslands sem ekki bjuggu við álíka óháða smágreiðslulausn. Einnig eru dæmi um hliðstæða þróun á alþjóðavísu.
Þá hefur jafnframt verið bent á að kostnaður af greiðslumiðlun hér á landi sé óvenju hár ef miðað er við sambærilegan kostnað í nágrannalöndum. Smæð markaðarins hér á landi og mikil notkun kreditkorta vega þar þungt en þar kann einnig að skipta máli að ekki hefur tekist að ná fram kostnaðarhagræði með samrekstri innviða.
Seðlabankinn hefur á undanförnum árum stuðlað að aðgerðum sem ætlað er að auka viðnámsþrótt fjármálakerfisins og hagræði í rekstri fjármálainnviða. Jafnframt hefur Seðlabankinn unnið að endurskipulagningu umgjarðar er varðar rekstur íslenskra fjármálainnviða í samstarfi við innlánsstofnanir. Seðlabankinn gerðist hluthafi í innviðafélaginu Reiknistofu bankanna hf. og hefur ásamt viðskiptabönkum og sparisjóðum endurskipulagt starfsemi félagsins. Jafnframt hefur mikil endurnýjun átt sér stað í tæknimálum fjármálainnviða, m.a. með innleiðingu nýs innlánakerfis og nýjum tæknilausnum í stað stórtölvu sem hafði verið í notkun í áratugi. 
Þá er vert að nefna að Seðlabankinn vinnur nú að innlendri óháðri smágreiðslulausn í samstarfi við innlánsstofnanir á Framtíðarvettvangi - samráðsvettvangi fjármálainnviða. Vonir standa til þess að samstaða náist um að koma á fót grunninnvið á Íslandi, hugsanlega með RÍR-lausn (greiðsla frá reikning í reikning), sem getur stuðlað að auknu öryggi í innlendri smágreiðslumiðlun en jafnframt aukið samkeppni í greiðslumiðlun og lækkað kostnað vegna hennar til lengri tíma. Jafnvel þótt samstaða náist við að koma á slíkri lausn kann að vera tilefni fyrir stjórnvöld til að setja reglur sem annað hvort kveða á um að heimildargjöf, jöfnun og uppgjör debetkorta fari fram hér á landi eða að innlánsstofnunum verði skylt að taka þátt í smágreiðslulausn sem þróuð yrði af Seðlabankanum.   
Hvert er úrlausnarefnið? Að tryggja lagaumgjörð greiðslumiðlunar þannig að hægt sé að gera kröfur, meðal annars með hliðsjón af þjóðaröryggi, um að komið verði á fót innlendri óháðri smágreiðslulausn. Einnig þarf að hafa í huga þær breytingar sem hafa orðið á samevrópsku lagaumhverfi greiðslumiðlunar sem er ætlað að opnað aðkomu nýrra aðila inn á greiðsluþjónustumarkað og öra tækniþróun á þessu sviði. Telja má líklegt að haldi greiðslumöguleikum áfram að fjölga kunni flækjustig í greiðslumiðlun að aukast ásamt því að greiðslulausnir verði meira og minna háðar erlendum innviðum og þjónustuveitendum. Þessi þróun getur aukið kerfislega áhættu og takmarkað getu íslenskra stjórnvalda til inngripa ef þess gerist þörf. 
Viðbótarmarkmið er að draga úr kostnaði samfélagsins af greiðslumiðlun til lengri tíma. Til þess að báðum þessum markmiðum verði náð er nauðsynlegt að ný innlend smágreiðslulausn sé virk, það er að mögulegt sé að nota hana að staðaldri í greiðslumiðlun en ekki aðeins sem varalausn sem virkjuð verður í neyðartilvikum. 
Að hvaða marki duga gildandi lög og reglur ekki til? Vonir standa til að hægt verði að koma á fót innlendri óháðri smágreiðslulausn í samstarfi við fjármálafyrirtæki sem geti uppfyllt kröfur um þjóðaröryggi og dregið úr kostnaði við innlenda greiðslumiðlun. Þrátt fyrir að slíkt samstarf takist þarf engu að síður að styrkja lagaumgjörð hvað varðar þær kröfur sem stjórnvöld geta gert til greiðslumiðlunar og heimildir Seðlabanka Íslands til reglusetningar varðandi þvingunarúrræði og viðurlög við brotum. Styrkja mætti lagagrundvöll slíkrar reglusetningar með hliðsjón af þeim skyldum sem fyrirséð er að lagðar yrðu á herðar innlánstofnana og greiðsluþjónustuveitenda.  Í gildandi lögum er ekki að finna fullnægjandi heimild fyrir Seðlabankann til að setja reglur um þátttöku og aðgang að innviðum sem eru að baki virkni smágreiðslulausnar, um framkvæmd greiðslufyrirmæla og uppgjör og viðurlög ef reglur yrðu brotnar. Þá skortir einnig heimild fyrir Seðlabankann til að setja reglur sem kveða á um skyldu til að tengjast grunninnvið (bakenda/gátt) að baki virkni smágreiðslulausnar eða að innlánastofnunum verði skylt að útfæra RÍR-lausn. 


	B. Markmið 

	Stefna hins opinbera á viðkomandi málefnasviði/málaflokki Samkvæmt 1. mgr. 2. gr. laga um Seðlabanka Íslands nr. 92/2019 skal bankinn stuðla að virku og öruggu fjármálakerfi, þ.m.t. greiðslumiðlun í landinu og við útlönd. Fjármálastöðugleikaráð hefur sett opinbera stefnu um fjármálastöðugleika þar sem m.a. er kveðið á um að markmið stefnunnar sé að viðnámsþróttur fjármálakerfisins sé nægur til að standast áföll í efnahagslífi og á fjármálamörkuðum, og að fjármálakerfið geti miðlað lánsfé og greiðslum og dreift áhættu með viðhlítandi hætti.
Markmið sem að er stefnt með lagasetningu í ljósi úrlausnarefnis og stefnu stjórnvalda Hrinda í framkvæmd áformum stjórnvalda og Seðlabanka Íslands um að koma á fót innlendri smágreiðslulausn sem þjóni þjóðaröryggi og fjármálastöðugleika og sem auki hagkvæmni í smágreiðslumiðlun. Viðkomandi lausn þarf að vera aðgengileg öllum sem uppfylla tiltekin skilyrði og hún má ekki hindra virka samkeppni. 


	C. Leiðir

	Ekkert aðhafst  - hvaða afleiðingar hefði það? Núverandi fyrirkomulag ógnar þjóðaröryggi og fjármálastöðugleika. Traust og örugg greiðslumiðlun er ein undirstaða virkni hagkerfisins og efnahagslegrar farsældar. Rúmlega 90% innlendrar smágreiðslumiðlunar fara fram með greiðslukortum sem nýta erlenda innviði, þ.e. heimildargjöf og jöfnun innlendra greiðslukorta fer fram í gegnum innviði erlendra félaga utan lögsögu Íslands. Greiðslukort eru ráðandi greiðsluform við kaup á nauðsynjavöru eins og matvöru, lyfjum og eldsneyti. Þjónusturof í smágreiðslumiðlun getur orðið vegna til dæmis rofs á netsambandi við útlönd, rafmagnsleysis, netárása eða ágreinings af viðskiptalegum eða stjórnmálalegum toga. Þær innlendu greiðslulausnir sem eru óháðar erlendum innviðum og virka þótt rof yrði á netsambandi Íslands við útlönd eru reiðufé og svokallaðar BNPL (e. buy now, pay later) lausnir. Á undanförnum misserum hefur markvisst verið unnið að því að styrkja viðbragðsáætlanir tengdar reiðufé verði rof á rafrænni greiðslumiðlun. Almenn notkun á reiðufé í staðgreiðsluviðskiptum er hins vegar lítil og víða er ekki lengur gert ráð fyrir viðtöku þess og notkun þess háð takmörkunum hjá söluaðilum. BNPL lausnir fela í sér skammtímalán og þar er kostnaður verslunar og þjónustu enn hærri en við kortanotkun og kostnaður neytenda jafnframt nokkur. Engar greiðsluleiðir sem fela í sér beinar greiðslur milli reikninga (reikning í reikning) eru á markaðnum í dag. Verði ekkert aðhafst er viðnámsþróttur í greiðslumiðlun ófullnægjandi ef neyðarástand skapast, t.d. ef rof verður á rafrænni greiðslumiðlun.

Fyrirliggjandi greiningar benda til þess að á Íslandi sé kostnaður af greiðslumiðlun hærri en sambærilegur kostnaður í nágrannalöndum. Sá kostnaður (samfélagskostnaður) hefur verið metinn um 47 milljarðar á ári (skv. tölum frá 2021), sem er um 1,43% af vergri landsframleiðslu. Sambærilegur kostnaður í Noregi er um 0,79% af vergri landsframleiðslu. Að hluta kann þessi aukni kostnaður að stafa af núverandi fyrirkomulagi greiðslumiðlunar. Þá er gagnsæi kostnaðar við notkun ólíkra greiðslumiðla ábótavant gagnvart neytendum þar sem kostnaður söluaðila er innifalinn í verði á vöru og þjónustu  óháð því hvaða greiðslumiðill er notaður. Þannig er kostnaði vegna mismunandi greiðslumiðla dreift jafnt yfir útsöluverð. Þá hefur verið bent á að það kunni að vera fyrir hendi sterkir hvatar að viðhalda núverandi ástandi vegna mikilla tekna banka og annarra af greiðslukortum. Telja má víst að aukin samkeppni í greiðslumiðlun geti dregið úr kostnaði. Þannig var það meðal annars markmið laga um greiðsluþjónustu (innleiðing á PSD2 tilskipun ESB) sem tóku gildi í nóvember 2021 að auka samkeppni. Með lögunum var viðskiptabönkum gert að opna tengingar við bankareikninga sína og bjóða greiðsluþjónustuveitendum aðgang að greiðslureikningum neytenda. Núverandi lagaumgjörð útilokar því ekki að fram komi nýjar greiðslulausnir sem eru innlendar og óháðar erlendum innviðum. Hér á landi, rétt eins og í Evrópu, hefur þó þróun á greiðslumiðlun sem byggir á þessum grunni verið hæg, meðal annars vegna hindrana í regluverkinu og kostnaðar við þróun á innviðum, einkum á litlum markaði eins og Íslandi. Dæmi um þetta er hvernig tenging við bankareikninga fer fram í gengum mismunandi útfærslur hjá hverjum banka fyrir sig (í gegnum svokallaða netskilafleti) sem krefst mismunandi hugbúnaðarþróunar og prófana. Þeim grunninnvið sem stefnt er að koma á fót er ætlað að koma til móts við þetta og vera miðlæg gátt með sameiginlegri auðkenningu (SCA). Með þeim hætti verður aðgangsþröskuldur greiðsluþjónustuveitenda að rafrænni smágreiðslumiðlun lægri og þar með stuðlað að aukinni samkeppni og dregið úr kostnaði neytenda. Verði ekkert aðhafst er óvíst að þessum markmiðum verði náð og ótryggt að fram komi rafrænar greiðsluleiðir sem geti virkað ef rof verður á virkni greiðslukorta, t.d. ef netsamband við útlönd rofnar.
Önnur úrræði en lagasetning sem metin hafa verið. Gerðar hafa verið tilraunir til að koma á óháðri innlendri smágreiðslulausn hér á landi en hingað til hafa þær ekki borið árangur. Seðlabankinn hefur á þessu ári unnið markvisst að því að koma á lausn í samstarfi við fulltrúa innlánastofnana. Vinnuhópur Framtíðarvettvangs um innlenda óháða smágreiðslulausn lagði fram tillögu að samstarfi um innlenda óháða smágreiðslulausn þann 14. apríl sl. sem byggist á RÍR-lausn. Þá var stofnaður annar vinnuhópur undir forystu Seðlabankans sem vinnur að nánari tæknilegri og viðskiptalegri útfærslu á samstarfinu, þ.e. virkni grunninnviðar, lausn fyrir neytendur og umgjörð samstarfs og tæknilegrar útfærslu. Eins og fyrr segir eru samt sem áður rök fyrir því að setja lagaumgjörð um þennan innvið og greiðslulausn til að tryggja betur að markmið þeirra nái fram að ganga.
Mögulegar leiðir við lagasetningu. Það eru einkum tvær útfærslur mögulegar. Fyrri leiðin fælist í því að styrkja reglusetningarheimildir Seðlabankans til þess að koma á fót innlendri óháðri smágreiðslulausn sem uppfyllti bæði kröfur um þjóðaröryggi og hagkvæmni. Hin leiðin fæli í sér að setja sérlög um innlenda óháða smágreiðslulausn sem hefði sama markmið.
Þess má geta að ekki er talið fýsilegt að fara sömu leið og Finnar gerðu í löggjöf á síðasta ári. Þar er mælt fyrir um varaleið sem yrði tiltæk ef og þegar rof verður í greiðslumiðlun. Þar eru aðstæður aðrar en hér á landi og viðbúnaður Finna miðaði að miklu leyti við stríðsátök. Varaleið Finna nær ekki yfir greiðslumiðlun í öllu innlenda kerfinu heldur einungis hluta þess, þ.e. einungis stærstu söluaðila nauðsynjavöru.
Helstu rök á móti því að innleiða greiðslumiðlunarkerfi sem varalausn eru þessi:
stór hluti fjárfestingarinnar við að innleiða varaleið er sá sami og ef lausnin væri í daglegri notkun
það hefur sýnt sig að varaleiðir úreldast fljótt og fylgja ekki eftir nýjustu öryggiskröfum (tækni, aðgengi) þar sem það er ekkert álagspróf á þær dags daglega
þekking starfsmanna á því hvernig á að reka og nota varaleið úreldist fljótt og þeir starfsmenn sem þurfa að reka leiðina eru mögulega ekki til staðar þegar neyð ber að garði
verslun og þjónustuaðilar þurfa að uppfæra hjá sér kerfi og slíkt er erfitt fyrir lausnir sem eru ekki í daglegri notkun
erfitt er að prófa virkni varaleiða þar sem ætíð væri verið að keyra þær á smærra mengi en á þyrfti að halda við þær aðstæður þegar hún væri virkjuð
varaleið myndi auka kostnað í kerfinu, þar sem um hreina viðbót er að ræða, og núverandi leiðir yrðu reknar áfram og því enginn mögulegur ávinningur fyrir neytendur
varaleið myndi ekki auka samkeppni í greiðslumiðlun.


	D. Hvaða leið er áformuð og hvers vegna?

	Stutt lýsing á þeirri leið sem áformuð er og rökstuðningur fyrir henni. Áformað er að styrkja reglusetningarheimildir Seðlabanka Íslands til þess að kveða á um fyrirkomulag smágreiðslumiðlunar. Þannig verði Seðlabankanum gert kleift að setja reglur um innlenda óháða smágreiðslulausn og/eða koma á fót slíkri lausn, meðal annars með því að innleiða grunninnvið sem lægi að baki slíkri lausn. Jafnframt verði Seðlabankanum heimilt að setja skilyrði sem slík smágreiðslulausn þyrfti að uppfylla, m.a. með tilliti til aðgangs að innviðinum, öryggis og greiðslufyrirkomulags. Þá verði jafnframt hægt að kveða á um að aðilum líkt og greiðsluþjónustuveitendum, sem hafa tiltekin starfsleyfi, sé kleift að virkja greiðslur á milli greiðslureikninga óháð innlánsstofnunum og gera kröfur um að innlánsstofnanir útfæri reikning í reikning lausn (RÍR) fyrir viðskiptavini sína sem framkvæmir greiðslur í gegnum sameiginlegan grunninnvið. Þessi leið er talin vænlegasti kosturinn til þess að ná fram þeim markmiðum sem um er að ræða, þ.e. að efla viðnámsþrótt greiðslumiðlunar á Íslandi með því að hér sé til staðar innlend óháð smágreiðslulausn sem geti nýst komi til rofs í virkni greiðslukorta sem háð eru erlendum innviðum og aðilum. Þannig má jafnframt tryggja að grunninnviður slíkrar lausnar sé aðgengilegur markaðsaðilum sem getur stuðlað að aukinni samkeppni og dregið úr kostnaði við greiðslumiðlun. 
Helstu fyrirhuguðu breytingar á gildandi lögum og reglum, hvort heldur bætt er við eða fellt brott. Breyta þyrfti  lögum um Seðlabanka Íslands á þann veg að reglusetningarheimild bankans hvað varðar fjármálainnviði yrði breytt og Seðlabanki Íslands gæti sett reglur til að koma á fót og útfæra grunninnvið fyrir greiðslumiðlun milli greiðslureikninga þannig að hann stuðli að skilvirkri og hagkvæmri greiðslumiðlun. Innlánsstofnunum verði gert skylt að sjá til þess að innlánsreikningar tengist grunninnviðnum þannig að viðskiptavinir geti nýtt lausnir sem innlánsstofnunin eða aðrir bjóða upp á og að ekki megi mismuna aðilum við notkun innviðarins. Þá verður mælt fyrir um að Seðlabankanum verði heimilt að leggja gjald á innlánsstofnanir til að mæta kostnaði við hönnun og rekstur grunninnviðar. Þá verður gert ráð fyrir heimild til dagsekta ef innlánsstofnun bregst skyldu sinni til þátttöku. Einnig kann að vera tilefni til að breyta lögum um greiðsluþjónustu til að greiða fyrir aðgengi greiðsluvirkjenda inn á markaðinn og heimila viðtakendum greiðslu að krefjast gjalds af greiðendum vegna notkunar tiltekins greiðslumiðils umfram annan, til að skapa ríkari hvata fyrir neytendur til að nota ódýrari greiðslulausnir.


	E. Samræmi við stjórnarskrá og þjóðarétt – aðrar grundvallarspurningar

	Koma áformin inn á svið stjórnarskrár og þjóðréttarskuldbindinga? Með fyrirhuguðum lagabreytingum er að einhverju marki verið að skerða frelsi innlánsstofnana. Af stjórnarskrárvörðum réttindum snertir þetta einkum atvinnufrelsi, sbr. 75. gr. stjórnarskrár, og mögulega eignarrétt, sbr. 72. gr. stjórnarskrár. Hér er um hins vegar um almennar takmarkanir að ræða sem helgast af þeim ríku almannahagsmunum sem eru í húfi. 
Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu? Nei.
Er önnur grundvallarlöggjöf sem taka þarf tillit til? Gæta þarf að samspili við samkeppnislöggjöf. Í grunninn er þó hér um að ræða lagabreytingar sem eiga að stuðla að aukinni samkeppni um að bjóða neytendum upp á hagkvæmar og skilvirkar greiðslumiðlunarlausnir. 


	F. Samráð

	Hverjir eru helstu hagsmunaaðilar? Innlánsstofnanir, neytendur, greiðslukortafyrirtæki og aðrir greiðsluþjónustuveitendur, verslanir og þjónustuveitendur. 
Er skörun við stjórnarmálefni annarra ráðuneyta? Forsætisráðuneytið fer með málefni Seðlabanka Íslands og Þjóðaröryggisráð. Fjármála- og efnahagsráðuneytið fer með málefni  fjármálastöðugleika, opinbert eftirlit með fjármálastarfsemi og greiðslukerfi og greiðsluþjónustu. 
Samráð sem þegar hefur farið fram Samráð um innlenda óháða smágreiðslulausn hefur átt sér stað innan Framtíðarvettvangs Seðlabanka Íslands.
Fyrirhugað samráð. Þessi áform verða birt í samráðsgátt að loknu innra samráði meðal ráðuneytanna. Þá mun vinnuhópur Framtíðarvettvangs Seðlabankans eiga samráð við ýmsa haghafa varðandi útfærslu þeirrar greiðslumiðlunarleiðar sem þar er verið að þróa.


	G. Mat á áhrifum þeirrar leiðar sem áformuð er 

	Niðurstaða frummats á áhrifum, sbr. fylgiskjal
Áformuð lagasetning er talin nauðsynleg vegna þjóðaröryggis til að efla viðnámsþrótt greiðslumiðlunar á Íslandi. Janframt er hún talin hafa umtalsverðan samfélagslegan ávinning í samhengi við þann kostnað og fyrirhöfn sem lagasetningin kynni að leiða af sér. Áformuð lagasetning er talin hafa hverfandi áhrif á ríkissjóð.

	H. Næstu skref, innleiðing

	Hefur verið gerð verkefnisáætlun fyrir frumvarpssmíðina? Nei, en gert er ráð fyrir framlagningu frumvarps á Alþingi haustið 2023.
Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar? Undirbúningur getur hafist nú þegar hjá Seðlabanka Íslands að því að þróa grunninnvið. Gert er ráð fyrir að gildistaka frumvarps geti orðið 1. janúar 2024 og þá sé grunninnviðurinn tilbúinn.
Hvaða forsendur þurfa að vera fyrir hendi til að lagasetning beri árangur? Sú tæknilausn sem boðið verður upp á þarf að virka á hverjum tíma. Til að lausnin auki samkeppni og lækki kostnað þarf hún að vera skilvirk og þjónustuaðilum þarf að vera kleift að veita afslátt eða rukka lægra fyrir ódýrari kosti í greiðslumiðlun.
Mælikvarðar á árangur og útkomu Helstu mælikvarðar eru samfélagslegur kostnaður af greiðslumiðlun á ársgrundvelli.
Hefur verið hugað að því að afla gagna til að meta árangur þegar þar að kemur? Seðlabanki Íslands hefur hafið ritröð um kostnað af greiðslumiðlun. Þar munu koma fram upplýsingar sem gera kleift að meta árangur af lagasetningunni. 


	I. Annað

	 

	J. Fylgiskjöl

	Mat á áhrifum lagasetningar – Frummat, sbr. eyðublað
Önnur fylgiskjöl eftir atvikum

